Շիրակի մարզում շուտով կվերականգնվի գարու ածիկի արտադրությունը, որի հիմքով գարեջուր կարտադրի «Արմամաստ» ընկերությունը։ Գարեջրագործները գոհունակություն են հայտնել Գյուղատնտեսության նախարարությանը այդ հարցում աջակցություն ցուցաբերելու համար. նրանց խնդրանքով այս տարի սերմացուների տրամադրման ծրագրի շրջանակում ներկրվել և ֆերմերներին է տրամադրվել հատուկ ածիկի արտադրության համար նախատեսված գարնանացան գարու սերմացու։ Ընկերության համասեփականատեր Աշոտ Բաղդասարյանը նշում է, որ ձեռնարկությունը վերազինված է եվրոպական արտադրության սարքավորումներով, որը բավականին բարձր որակ կապահովի։ Շիրակցիների համար գարու ածիկի արտադրությունը նորություն չէ, նախկինում ունեցել են նման գործարան։ Տեղական պահանջարկը շուրջ 30 տոկոս է, արտադրության մնացածը մասը պատրաստ են արտահանել։ Արդեն այս աշնանը ձեռնարկությունը պատրաստ է գյուղացիներից գարի մթերել, միայն թե ապահովեն պահանջվող որակը։